**EGYÜTTMŰKÖDÉSI MEGÁLLAPODÁS**

**Közösségi tanács előkészítése és lebonyolítása érdekében**

Amely létrejött egyrészről:

1. **DemNet Demokratikus Jogok Fejlesztéséért Alapítvány** (szervezet székhelye: 1137 Budapest, Pozsonyi út 14. II. em./9.; nyilvántartási száma: 01-01-0006006; képviseletében eljárva: Dr. Bördős Éva ügyvezető; a továbbiakban: „**DemNet**”);

másrészről:

1. **Budapest Főváros II. Kerületi Önkormányzat** (székhelye: 1024 Budapest, Mechwart liget 1.; nyilvántartási száma: 735650; képviseli: Örsi Gergely Ferenc polgármester a továbbiakban: „**Önkormányzat**”)

(a továbbiakban külön-külön a „**Fél**”, együttesen a „**Felek**”)

között az alulírott napon és helyen az alábbi feltételekkel:

# A MEGÁLLAPODÁS ELŐZMÉNYEI ÉS A MEGÁLLAPODÁS CÉLJA

* 1. Az Önkormányzat 2023 január-februárjában lakossági konzultációt kíván folytatni a részvételi demokrácia különböző eszközeinek használatával. Ennek keretében az Önkormányzat együttműködik a DemNettel, annak érdekében, hogy egy közösségi tanács keretében feltárják és megismerjék a lakosság álláspontját a kerületi közügyek egyes aspektusairól.
  2. Ezen célok érdekében 2023. január X és Y napján rendeznek egy közösségi tanácsot (a továbbiakban: „**Közösségi Tanács**”) a DemNet és az Önkormányzat közös szervezésében az alábbi helyszínen: Marczibányi Téri Művelődési Központ, 1022 Budapest, Marczibányi tér 5/A).
  3. A Közösségi Tanács megrendezésének célja:

### a kerületi polgárok változatos hátterű csoportjától elmélyült, széleskörű informáltságon alapuló javaslatcsomagot kapni; és

### a gyakorlatban alkalmazni a részvételi demokrácia ezen módszerét.

* 1. A Közösségi Tanács véletlenszerűen kiválasztott, változatos háttérrel rendelkező kisebb állampolgári csoport tanácskozása egy meghatározott témában.

A Felek a fentiekre tekintettel a következőkben állapodnak meg:

# A SZERZŐDÉS TÁRGYA

* 1. A Felek a Közösségi Tanács lebonyolításával összefüggésben vállalják, hogy a jelen Megállapodás hatálya alatt egymással kölcsönösen együttműködnek annak érdekében, hogy a Közösségi Tanácsot minél nagyobb hatékonysággal és professzionális módon lebonyolítsák.

# a felek jogai és kötelezettsÉgei

A Közösségi Tanács sikeres előkészítése és lebonyolítása érdekében a Felek az alábbi módon járulnak hozzá a Közösségi Tanács megvalósításához:

* 1. **A DemNet jogai és kötelezettségei**

### A DemNet jogosult és köteles a Közösségi Tanács lebonyolításával kapcsolatos projektmenedzsmenthez kapcsolódó feladatok ellátására, illetve biztosítja a Közösségi Tanács gördülékeny lebonyolítását.

### A DemNet jogosult és köteles a Közösségi Tanács munkájába bevonandó facilitátorokat kiválasztani, valamint köteles őket felkészíteni a Közösségi Tanács megvalósítása érdekében.

### A DemNet köteles a facilitátorok és a Közösségi Tanácson résztvevők napi díját biztosítani.

3.1.4. DemNet jelen megállapodás alapján vállalt kötelezettségeit ingyenesen biztosítja az Önkormányzat részére. Felek kijelentik, hogy DemNet ellenszolgáltatásra, megbízási díjra, költségtérítésre, egyéb díjazásra semmilyen jogcímen nem jogosult az Önkormányzattól.

### A DemNet gondoskodik a Közösségi Tanácsra jelentkezők regisztrálásáról és a regisztrációs felület folyamatos és zavartalan működésének a biztosításáról harmadik fél igénybevételével.

### A DemNet a vonatkozó módszertani elveknek megfelelően kiválasztja a Közösségi Tanács résztvevőit és biztosítja a Közösségi Tanácsot megelőzően a megfelelő tájékoztatásukat.

### A DemNet vezeti a Közösségi Tanács ülését.

### A DemNet jogosult jelen megállapodásban foglalt jogai gyakorlása és kötelezettségei teljesítése érdekében harmadik felet igénybe venni.

### A DemNet köteles a Közösségi Tanács ülést követően 30 napon belül a Közösségi Tanácsról készült összefoglalót elkészíteni, és elektronikus módon, PDF formátumban az Önkormányzat számára átadni.

### A DemNet a Közösségi Tanácsot követően a Közösségi Tanáccsal kapcsolatban általa kezelt minden személyes adatot 60 napon belül maradéktalanul és helyreállíthatatlanul töröl.

* 1. **Az Önkormányzat jogai és kötelezettségei**

### Az Önkormányzata vállalja, hogy a Közösségi Tanács megvalósítása érdekében a Belügyminisztériumtól 4500 fő Budapest II. kerületi lakó-és/vagy tartózkodási helyű természetes személy reprezentatív adatait igényli és viseli az ezzel összefüggésben felmerülő költségeket. A felek megállapodnak abban, hogy a csoportos adatszolgáltatás keretében lekért 4500 fő személyes adatait az Önkormányzat kizárólagosan kezeli.

### Az Önkormányzata vállalja, hogy a Közösségi Tanács résztvevőinek kiválasztása érdekében az e célból az adatkezelésében álló 4500 fős reprezentatív lakossági címlista alapján– az adatvédelmi követelményeknek megfelelő módon – meghívó levelet küld az érintetteknek, postai úton.

### Az Önkormányzat kizárólagosan jogosult és köteles a módszertan integritását figyelembe véve összevetni, hogy azok, akik a közösségi tanács regisztrációs felületén részvételi szándékukat jelezték, szerepelnek-e a jelen megállapodás 3.2.1. pontjában meghatározott csoportos adatszolgáltatás keretében lekért listán.

### Az Önkormányzat köteles biztosítani a Közösségi Tanács lebonyolításához szükséges, a Közösségi Tanácson résztvevők létszámának megfelelő tanácskozási helyszínt (ideértve, de nem kizárólagosan székeket és asztalokat), és a Közösségi Tanács lebonyolításához szükséges egyéb szolgáltatásokat (ideértve a hangosítást, takarítást).

### Felek rögzítik, hogy a Közösségi Tanácson, amennyiben a rendezvény az 1000 főt nem haladja meg, a rendezvények egészségügyi rendezvénybiztosításáról rendelkező, a mentésről szóló 5/2006. (II.7.) EÜM rendelet 2. melléklete szerint egészségügyi rendezvénybiztosításra nem kerül sor.

### Az Önkormányzat vállalja, hogy a Közösségi Tanács megtartása során a mindenkor hatályos és alkalmazandó jogszabályi rendelkezéseknek megfelelően biztosítja a koronavírus-világjárvány (COVID-19) megelőzése érdekében szükséges eszközöket (ideértve pl. az orrot és szájat eltakaró maszkot, kihelyezett kézfertőtlenítőket), valamint szükség esetén a helyszínén a résztvevők és közreműködők testhőmérsékletének megmérését a Közösségi Tanács helyszínére történő belépést megelőzően.

### Az Önkormányzat vállalja, hogy külső kommunikációjában megjeleníti és népszerűsíti a Közösségi Tanácsot, elősegítve annak eredményességét.

# Az együttmŰködÉs keretei:

* 1. A külső kommunikáció elvei:

### Minden Fél a saját kommunikációs csatornáin kommunikál a Közösségi Tanácsról az előzetesen közösen jóváhagyott kommunikációs tervhez illeszkedően.

### A Közösségi Tanács kommunikációja során és kommunikációs anyagain a Felek minden esetben feltüntetik egymást.

## Jelen Megállapodással kapcsolatos írásbeli nyilatkozatok akkor is szabályszerűen közöltnek tekintendők, ha a címzett az átvételt megtagadta, vagy a küldeményt nem vette át. Ilyen esetben a kézbesítés időpontja az átvétel megtagadásának napja, illetve a második sikertelen postai kézbesítés napjától számított 5. nap. Az elektronikus úton tett nyilatkozat akkor válik hatályossá, amikor az a másik fél számára hozzáférhetővé válik.

## A Felek a jelen Megállapodás teljesítése érdekében együttműködési kötelezettséget vállalnak, melynek keretében kötelesek a Megállapodásban foglaltak teljesítését befolyásoló minden lényeges körülményt egymással haladéktalanul, de legkésőbb 2 munkanapon belül írásban (postai úton ajánlott, tértivevényes levél formájában, vagy a kijelölt kapcsolattartó részére elektronikus úton) közölni. A bejelentési kötelezettség elmulasztásából eredő károkért a mulasztó Fél felelősséggel tartozik.

## A Felek egymást kölcsönösen írásban értesítik azon személy(ek)ről, akit kapcsolattartónak kijelölnek. Az adott Fél részéről a saját kapcsolattartójára vonatkozó értesítés hiányában a Fél képviseletében a jelen Megállapodást aláíró személyt kell kapcsolattartónak tekinteni. Ha a kapcsolattartók személyében változás következik be, arról haladéktalanul értesíteni kell a másik Felet.

# IdŐtartam és megszŰnés

* 1. A jelen Megállapodás a Felek általi aláírás napján lép hatályba, és mindaddig hatályban marad, amíg Felek a jelen Megállapodásból eredő kötelezettségeiknek maradéktalanul eleget nem tesznek, kivéve, ha a jelen Megállapodás rendelkezéseivel vagy a vonatkozó jogszabályokkal összhangban ennél korábban felmondásra vagy megszüntetésre kerül.
  2. A jelen Megállapodás hatályát veszti a Közösségi Tanácsról készült összefoglaló átadásával.
  3. A jelen Megállapodás a Felek közös megegyezésével bármikor megszüntethető.
  4. A Jelen Megállapodást bármely Fél a másik Félnek címzett felmondási nyilatkozattal írásban, indoklás nélkül tizenöt (15) napos felmondási idővel felmondhatja.

# Vegyes rendelkezések

* 1. DemNet az államháztartásról szóló 2011. évi CXCV. törvény 41. § (6) bekezdése, valamint az államháztartásról szóló törvény végrehajtásáról szóló 368/2011. (XII.31.) Korm. rendelet 50. §(1a) bekezdése alapján nyilatkozik, hogy a nemzeti vagyonról szóló 2011. évi CXCVI. törvény 3. § (1) bekezdés 1. pontja szerinti átlátható szervezetnek minősül. E nyilatkozatban foglaltak változása esetén az Önkormányzatot haladéktalanul tájékoztatni köteles.
  2. A jelen Megállapodás bármelyik rendelkezése csak írásbeli formában, a Felek aláírásával ellátva módosítható.
  3. Abban az esetben, ha a jelen Megállapodás valamely rendelkezése egészben vagy részben érvénytelen, hatálytalan, vagy nem alkalmazható, a Megállapodás többi rendelkezésének érvényességét, hatályosságát vagy alkalmazhatóságát ez a tény nem érinti.
  4. A jelen Megállapodás teljesítése érdekében a Felek biztosítják a mindenkor hatályos adatvédelmi jogszabályoknak megfelelő adatkezelést
  5. Jelen Megállapodás tartalma az információs önrendelkezési jogról és az információszabadságról szóló 2011. évi CXII. törvényben foglaltak alapján közérdekből nyilvános.
  6. A jelen Megállapodásra a magyar jog az irányadó.
  7. A Felek jelen Megállapodással, annak megszegésével, megszűnésével vagy érvénytelenségével kapcsolatos jogvita elbírálását - pertárgyérték függvényében - a mindenkor hatályos polgári perrendtartás szerint illetékességgel és hatáskörrel rendelkező bíróságtól kérhetik.
  8. A jelen Megállapodás 4 (két) példányban került aláírásra, amelyből 2 példány a DemNet-et, 2 példány az Önkormányzatot illeti
  9. A Megállapodás aláírására Budapest Főváros II. Kerületi Önkormányzat Képviselő-testületének …………/2022.(XII.15.) számú határozata alapján kerül sor.
  10. A Felek a jelen Megállapodást elolvasták és azt, mint akaratukkal mindenben egyezőt, jóváhagyólag aláírták.

Kelt: Budapest, 2022. december ………

|  |  |
| --- | --- |
| \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ | \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ |
| **DemNet Demokratikus Jogok Fejlesztéséért Alapítvány** | **Budapest Főváros II. Kerületi Önkormányzat** |
| Képviseletében: Dr. Bördős Éva igazgató | Képviseletében: Örsi Gergely polgármester |